32001D0134
L 049/13
JURNALUL OFÍCIAL AL UNIUNII EUROPENE
DECIZIA COMISIEI
din 14 februarie 2001
privind decizia referitoare la posibila includere a anumitor substanțe active în anexa I la Directiva 91/414/CEE a Consiliului
[notificată cu numărul C(2001) 374]
(Text cu relevanță pentru SEE)
(2001/134/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2000/80/CE a Comisiei (2) (denumită în continuare „Directiva”),
având în vedere Regulamentul (CEE) nr. 3600/92 al Comisiei din 11 decembrie 1992, care stabilește norme detaliate pentru punerea în aplicare a primei etape a programului de lucru menționat la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 al Comisiei (4), în special articolul 7 alineatul (3A) litera (d) și articolul 7 alineatul (4),
întrucât:
(1)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a identificat statele membre raportoare și declaranții pentru fiecare substanță activă.
(2)
Articolul 7 din Regulamentul (CEE) nr. 3600/92 prevede că, pentru fiecare substanță activă pentru care a fost desemnat un raportor, un stat membru trebuie să examineze dosarele și să înainteze Comisiei raportul propriei evaluări a informațiilor prezentate de declaranți, în conformitate cu dispozițiile articolului 6 alineatul (1) din regulamentul menționat.
(3)
În conformitate cu articolul de mai sus, după primirea rapoartelor statelor membre raportoare, Comisia le-a distribuit spre informare statelor membre și s-a consultat cu experți din statele membre, precum și cu principalii declaranți, în conformitate cu articolul 7 alineatul (3) din Regulamentul (CEE) nr. 3600/92.
(4)
Evaluările efectuate pentru o serie de substanțe active arată că informațiile prezentate nu sunt suficiente pentru a se stabili dacă, în condițiile de utilizare propuse, produsele fitosanitare care conțin substanța activă respectivă satisfac, în general, cerințele stabilite la articolul 5 alineatul (1) literele (a) și (b) din directivă. Prin urmare, în prezent nu este posibil să se decidă eventuala includere a acestor substanțe active în anexa I la directivă.
(5)
Articolul 8 alineatul (3) din directivă prevede aplicarea de către statele membre a cerințelor de la articolul 4 alineatul (1) litera (b) punctele (i)-(v) și literele (c)-(f), potrivit dispozițiilor naționale privind datele ce urmează a fi furnizate. Evaluările menționate la motivul 4 nu au identificat preocupările care nu pot fi atenuate prin măsuri adecvate de control al riscurilor, la nivelul statului membru. Prin urmare, în actuala etapă, nu este indicată suspendarea produselor fitosanitare care conțin substanțele active menționate, înainte de prezentarea și evaluarea informațiilor suplimentare solicitate. Așadar trebuie să se ia o hotărâre de amânare a deciziei privind posibila includere a acestor substanțe active în anexa I la directivă.
(6)
Ca urmare a discuțiilor detaliate purtate în cadrul Comitetului permanent fitosanitar și în conformitate cu avizul Comitetului, Comisia a stabilit datele suplimentare necesare pentru a se determina dacă substanțele menționate la motivul 4 satisfac cerințele articolului 5 din directivă. În consecință, statele membre raportoare trebuie să furnizeze declaranților informații detaliate privind toate studiile și informațiile suplimentare care ar putea fi necesare pentru a demonstra că respectivele cerințele sunt satisfăcute.
(7)
Pentru a permite statelor membre și Comisiei să își programeze activitatea, declarantul trebuie să își asume necondiționat obligația de a prezenta informațiile suplimentare solicitate, în dorința ca statul membru raportor și Comisia să continue procesul de evaluare. Pentru a permite Comisiei să își completeze activitatea consacrată programului stabilit de Regulamentul (CEE) nr. 3600/92 într-un termen rezonabil, trebuie să se fixeze un termen în care declaranții acestor substanțe să își completeze dosarele. Acest termen trebuie să fie cât mai scurt cu putință, luându-se în considerare timpul necesar efectuării studiilor necesare.
(8)
În cazul în care pentru o anumită substanță activă cerințele prezentei decizii privind prezentarea informațiilor necesare nu sunt satisfăcute, părțile interesate pot solicita includerea substanței respective în anexa I la directivă la o dată ulterioară, în conformitate cu procedurile prevăzute la articolul 6 alineatul (2).
(9)
Prezenta decizie nu aduce atingere acțiunilor pe care Comisia le-ar putea întreprinde într-o etapă ulterioară, în legătură cu aceste substanțe active, în cadrul Directivei 79/117/CEE a Consiliului (7), astfel cum a fost modificată ultima dată prin Directiva 91/188/CEE a Comisiei (8),
ADOPTĂ PREZENTA DECIZIE:
Articolul 1
Pentru substanțele active menționate în anexa la prezenta decizie se amână decizia referitoare la posibila lor includere în anexa I la Directiva 91/414/CEE, sub rezerva primirii informațiilor menționate la articolul 2 de mai jos.
Articolul 2
Statele membre raportoare informează declaranții în legătură cu fiecare substanță activă inclusă în anexa la prezenta decizie, cu studiile și informațiile suplimentare identificate de către Comisie, după consultarea Comitetului permanent fitosanitar, ca fiind necesare în scopul completării dosarului acestora, astfel încât să fie satisfăcute toate cerințele de date de la anexa II și anexa III la directivă pentru o gamă limitată de utilizări reprezentative.
Fiecare stat membru raportor informează fiecare declarant interesat că, în cazul în care dorește ca raportorul și Comisia să continue procesul de control, în vederea includerii substanței în anexa I la directivă, trebuie să comunice raportorului și Comisiei, în termen de trei luni de la data publicării prezentei decizii, angajamentul de a se asigura că dosarul va satisface cel târziu la datele specificate în anexa la prezenta decizie cerințele anexelor II și III la directivă și că va prezenta studiile și informațiile menționate la alineatul anterior cât mai curând cu putință și cel mai târziu la datele specificate în anexă.
Articolul 3
În cazul în care pentru anumite substanțe active nu se primesc informațiile necesare în termenul menționat la articolul 2, statul membru raportor informează Comisia cât mai curând cu putință și cel târziu în termen de două luni.
Articolul 4
Prezenta decizie se adresează statelor membre. Statele membre raportoare informează de îndată declaranții în legătură cu substanțele active menționate la articolul 1 al prezentei decizii.
Adoptată la Bruxelles, 14 februarie 2001.